Ouma en oupa het glo kleinkind vergiftigŉ Man en ŉ vrou, tussen 75 en 80 jaar oud, is in Masoyi naby Hazyview in Mpumalanga in hegtenis geneem op aanklag dat hulle hul kleinkind vermoor het. “Die inhegtenisneming volg ná lede van die gemeenskap die egpaar voorgekeer en ondervra het oor die afsterwe van hul 18-jarige kleinseun,” het brig. Leonard Hlathi, woordvoerder van die polisie, gesê. Hy het op 19 Januarie verdwyn. “Ná die ondervraging het die gemeenskap die reg in eie hande geneem en die egpaar met buitebande aan die brand gesteek. Die polisie is na die toneel ontbied en hulle het die egpaar gered. Beamptes het gehoor die gemeenskap het opgetree ná die seun se liggaam op 24 Januarie in die bosse naby hul huis gevind is.” Die egpaar is tans onder polisiebewaking in die hospitaal waar hulle aansterk. “Die voorlopige ondersoek dui daarop dat die jong man vergiftig is. Die polisie ondersoek ŉ saak van moord (een die egpaar) en twee sake van poging tot moord (teen lede van die gemeenskap),” het Hlathi bygevoeg.